CELEX: 62012CN0196
Language: el
Date: 2012-04-26 00:00:00
Title: Υπόθεση C-196/12: Προσφυγή της 26ης Απριλίου 2012 — Ευρωπαϊκή Επιτροπή κατά Συμβουλίου της Ευρωπαϊκής Ένωσης

23.6.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 184/6
            
         Προσφυγή της 26ης Απριλίου 2012 — Ευρωπαϊκή Επιτροπή κατά Συμβουλίου της Ευρωπαϊκής Ένωσης
   (Υπόθεση C-196/12)
   2012/C 184/11
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: J. Currall, J.-P. Keppenne και D. Martin)
   
      Καθού: Συμβούλιο της Ευρωπαϊκής Ένωσης
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Συμβούλιο παρέβη τις υποχρεώσεις που υπέχει από τον Κανονισμό Υπηρεσιακής Καταστάσεως των υπαλλήλων καθόσον δεν ενέκρινε την πρόταση της Επιτροπής για κανονισμό του Συμβουλίου για την αναπροσαρμογή, από 1ης Ιουλίου 2011, των αποδοχών και των συντάξεων των υπαλλήλων και του λοιπού προσωπικού της Ευρωπαϊκής Ένωσης, καθώς και των διορθωτικών συντελεστών που εφαρμόζονται στις εν λόγω αποδοχές και συντάξεις, και
            
         
               —
            
            
               να καταδικάσει το Συμβούλιο της Ευρωπαϊκής Ένωσης στα δικαστικά έξοδα.
            
         
      Ισχυρισμοί και κύρια επιχειρήματα
   
   Με την παρούσα προσφυγή, η προσφεύγουσα υποστηρίζει ότι το Συμβούλιο απομακρύνθηκε από την πρόταση της Επιτροπής για κανονισμό για την αναπροσαρμογή των αποδοχών και των συντάξεων των υπαλλήλων δυνάμει του άρθρου 3, του παραρτήματος XI, του ΚΥΚ, καίτοι από τον δεσμευτικό χαρακτήρα των όρων του άρθρου αυτού προκύπτει ότι η μέθοδος για την ετήσια αναπροσαρμογή των εν λόγω αποδοχών και συντάξεων αποτελεί αυτόματη διαδικασία που δεν αφήνει κανένα περιθώριο εκτιμήσεως στο Συμβούλιο. Το εν λόγω άρθρο επιβάλλει στο Συμβούλιο να εγκρίνει την πρόταση της Επιτροπής πριν την 31η Δεκεμβρίου του κάθε έτους. Σύμφωνα με την προσφεύγουσα, το Συμβούλιο δεν είχε εξουσία να παρακάμψει την υποχρέωση αυτή με την αιτιολογία ότι έκρινε ότι η Επιτροπή θα έπρεπε να του είχε υποβάλει πρόταση δυνάμει του άρθρου 10 του παραρτήματος ΧΙ. Εν πάση περιπτώσει, οι ουσιαστικές προϋποθέσεις για την εφαρμογή του άρθρου 10 δεν επληρούντο το 2011, όπως προκύπτει άλλωστε από δύο οικονομικές εκθέσεις που παρουσίασε η Επιτροπή στο Συμβούλιο κατόπιν αιτήσεως του. Εκδίδοντας την απόφαση 2011/866/ΕΕ (1) δυνάμει του άρθρου 10 του παραρτήματος XI του ΚΥΚ, το Συμβούλιο παρέβη τις απαιτούμενες θεσμικές προϋποθέσεις.
   Η Επιτροπή προσάπτει επίσης στο Συμβούλιο ότι αρνήθηκε να αναπροσαρμόσει τους διορθωτικούς συντελεστές που πρέπει να εφαρμόζονται στις εν λόγω αποδοχές και συντάξεις, αναλόγως του τόπου εργασίας ή διαμονής των ενδιαφερομένων. Σύμφωνα με την προσφεύγουσα, δεν αμφισβητείται ότι η «απόφαση» του Συμβουλίου σιωπά πλήρως επ’ αυτού, καθόσον η αιτιολογία στην οποία στηρίζεται παραπέμπει αποκλειστικά στη «ρήτρα εξαιρέσεως» του άρθρου 10 του παραρτήματος XI. Η συμπεριφορά του Συμβουλίου θα πρέπει επομένως να θεωρηθεί ως παράνομη παράλειψη να ενεργήσει.
   
      (1)  Απόφαση του Συμβουλίου, της 19ης Δεκεμβρίου 2011, σχετικά με την πρόταση της Επιτροπής για κανονισμό του Συμβουλίου για την αναπροσαρμογή, από 1ης Ιουλίου 2011, των αποδοχών και των συντάξεων των υπαλλήλων και του λοιπού προσωπικού της Ευρωπαϊκής Ένωσης, καθώς και των διορθωτικών συντελεστών που εφαρμόζονται στις εν λόγω αποδοχές και συντάξεις (ΕΕ L 341, σ. 54).